קאובוי של חצות

"קאובוי של חצות" (באנגלית: Midnight Cowboy) הוא סרט דרמה אמריקאי משנת 1969 המבוסס על רומן בעל שם זהה משנת 1965, בכיכובם של דסטין הופמן וג'ון וויט. את הסרט ביים ג'ון שלזינגר, על פי תסריט של וולדו סולט, המבוסס על רומן קצר של הסופר האמריקני ג'יימס ליאו הרליהי. הסרט זכה בשלושה פרסי אוסקר, בהם פרס אוסקר לבמאי הטוב ביותר ופרס אוסקר לסרט הטוב ביותר. ג'ו באק הוא צעיר כפרי קל-דעת מעיירה קטנה בטקסס, שבה הוא עובד כשוטף כלים. הוא מחליט לנצל את מראהו החיצוני הנאה והביטחון העצמי הרב שלו לעשיית כסף, ולעבור למנהטן שבניו יורק כדי לעבוד כנער ליווי בשירות הגברות העשירות של העיר. כאשר הוא מגיע לניו יורק, הוא מגלה בתמימותו שהחיים שם אינם פשוטים וניסיונותיו לפיתוי גברות בעיר נוחלים כישלון. לאחר שהוא נופל קורבן להונאה מצד אישה איתה הוא שוכב, ואינו מקבל את הכסף מגבר נוסף איתו הוא מקיים יחסי מין מתוך ייאוש, כספו מתחיל לאזול והוא שוקע בבדידות ועצב. במהלך הסרט שזורות סצנות מעברו של ג'ו המציגות את ילדותו בצל סבתו אשר נוהגת להתהולל עם גברים שונים, וכן סצנות פוסט-טראומתיות המתארות את בת-זוגו לשעבר וכן אונס קבוצתי שעברה על ידי חבורת פושעים, בעוד הוא נאלץ לצפות מהצד ללא אפשרות לסייע לה. באק פוגש בבר את ריקו "ראטסו" ריזו, שמציע לו סיוע בעולם הזנות של מנהטן. באק התמים משלם לו עבור הסיוע ונופל קורבן למעשה הונאה נוסף. ראטסו הוא נכה חולה וחסר בית שנוהג להתחזות ולבצע מעשי הונאה ושוד קטנים למחייתו, ומפנטז על מעבר מניו יורק למיאמי החמה שבפלורידה. לאחר שבאק מוצא את ריקו ומתעמת איתו, הם מיישרים את ההדורים ביניהם ובאק עובר לגור עם ריקו בסקוואט המוזנח בו הוא חי, והם מפתחים יחסי חברות קרובים. בזמן שבריאותו של ריקו מידרדרת מתחיל ג'ו למצוא את מקומו בעיר ולהרוויח כסף, אותו הוא מנצל לרוב כדי לסייע לחברו אשר מתחיל לפתח אהבה כלפיו ולחלום על חייהם המשותפים כבני-זוג במיאמי, דבר שחומק מעיניו של ג'ו שלא מודע לכך שריקו הומוסקסואל, ומתייחס אליו אך ורק כאל חבר קרוב. לאחר שהוא מכה קשות גבר שביקש להשתמש בשירותיו כנער ליווי וגונב את כספו, רוכש ג'ו כרטיסי נסיעה למיאמי עבורו ועבור ריקו. הוא נפטר מהבגדים שאפיינו אותו בניו יורק ורוכש בגדים חדשים לו ולריקו, אשר בשלב זה בריאותו של ריקו כבר במצב רע מאוד. בעוד ג'ו חולם על החיים החדשים שיתחיל בפלורידה, נפטר ריקו במהלך הנסיעה, עוד לפני שהספיק לשתף את ג'ו ברגשות כלפיו. סצנות הסקס בסרט נחשבו לשעורייתיות בעת יציאתו לאקרנים בשנת 1969, למרות שרק חזה וישבן הוצגו חשופים וגם זאת לזמן קצר, והסרט לא הציג עירום גברי או סקס הומוסקסואלי באופן מפורש. ארגון ה-MPAA אשר מדרג את הסרטים על-פי קהל צפייה התכוון לדרגו בדירוג R (לצפייה מגיל 21 ומעלה או מגיל 17 בלווית מבוגר), אך ביונייטד ארטיסטס התעקשו לדרגו בדירוג X המשמש לסיווג סרטים המציגים תוכן פורנוגרפי למבוגרים בלבד, שימוש בסמים, אלימות קשה וניבולי פה - ואף צירפו לדרישתם חוות דעת של פסיכיאטר. הדירוג הפך את הסרט לסרט היחיד שמדורג X שזכה באוסקר. בשנת 1971 שינתה יונייטד ארטיסטס את דירוג הסרט ל- R כפי שתוכנן במקור, וזאת כדי לאפשר את הצגתו בבתי קולנוע שלא הקרינו סרטים בסיווג X, ופרסומו בעיתונים שלא הסכימו להציב מודעות עבור סרטים אלה. בטקס האוסקר ה-78 שנערך ב-2005 והשתתף בו הסרט "הר ברוקבק", התבדח מנחה הטקס ג'ון סטיוארט על הנושא ואמר: "מזה שלושים וחמש שנים אנשים צופים ב"קאובוי של חצות" ושואלים "על מה לעזאזל זה היה?", ובכן, מעתה אנו מקבלים זאת כז'אנר קולנועי חדש – מערבון הומוסקסואלי!" זוכה פרס אוסקר לסרט הטוב ביותר לשנת 1969. זוכה פרס אוסקר לבמאי הטוב ביותר - ג'ון שלזינגר. זוכה פרס אוסקר לתסריט המעובד הטוב ביותר. מועמדות לפרס אוסקר לשחקן הטוב ביותר - ג'ון וויט. מועמדות לפרס אוסקר לשחקן הטוב ביותר - דסטין הופמן. זוכה פרס באפט"א לשחקן הטוב ביותר - ג'ון וויט. זוכה פרס באפט"א לשחקן הטוב ביותר - דסטין הופמן. זוכה פרס באפט"א לבמאי הטוב ביותר - ג'ון שלזינגר. זוכה פרס באפט"א לסרט הטוב ביותר. מדיה וקבצים בנושא קאובוי של חצות בוויקישיתוף אתר האינטרנט הרשמי של קאובוי של חצות "קאובוי של חצות", במסד הנתונים הקולנועיים IMDb (באנגלית) "קאובוי של חצות", באתר נטפליקס "קאובוי של חצות", באתר AllMovie (באנגלית) "קאובוי של חצות", באתר Rotten Tomatoes (באנגלית) "קאובוי של חצות", באתר Box Office Mojo (באנגלית) "קאובוי של חצות", באתר Metacritic (באנגלית) "קאובוי של חצות", באתר אידיבי "קאובוי של חצות", במסד הנתונים הקולנועיים KinoPoisk (ברוסית) קאובוי של חצות, באתר אנציקלופדיה בריטניקה (באנגלית) לצפייה בקדימון הסרט - YouTube דד רוזנטל‏, 50 שנה לסרט שתקע אצבע בעין של החלום האמריקאי, באתר וואלה, 24 במאי 2019 Motion Picture Association of America film rating system סרט המציג מערכת יחסים אינטימית בין שני בוקרים